Predsedníčka Roberta Metsola Videozáznam: 24. januára 2022 
Medzinárodný deň Vysielanie: 26. januára 2022 
pamiatky obetí holokaustu 2022 

Európsky židovský kongres 


27. januára pred 95 rokmi sa v dedinke na území dnešného Rumunska narodila 
Zipora Feiblowitschová. Po šťastnom detstve sa všetko zmenilo, keď ako 
štrnásťročná musela ona — i ďalší jej spolužiaci — odísť zo školy. Previnila sa len 


tým, že bola židovka. 


Nasledujúce roky sa niesli v znamení strachu v dôsledku ďalších zákonov 
namierených proti židom. Zipora s rodinou sa preto začali ukrývať. K strachu sa 


pridala nesmierna krutosť, pretože v roku 1944 boli odvlečení do Osvienčimu. 


Zipora ako jedna z mála prežila. No jej rodinu, ako aj milióny ďalších bezohľadne 


zavraždili za nenávidenými bránami tábora. 


Koncentračný tábor Osvienčim-Brezinka bol oslobodený pred 77 rokmi. Hrôzy 


holokaustu je však dôležité pripomínať si ešte aj dnes. 


Ani desaťročia snáh nestačili na potlačenie diskriminácie a boj proti 


antisemitizmu. 


Strach pretrváva, pretože pretrváva aj antisemitizmus. A pretože základné právo 
nebyť diskriminovaný na základe pohlavia, rasy, etnického pôvodu alebo 
sexuálnej orientácie je každý deň ohrozované. Až priveľmi často počuť správy o 


útokoch alebo plánoch zaútočiť na synagógy. Priveľa ľudí žije v strachu. 

V posledných rokoch pribúdajú antisemitské konšpiračné teórie. Dezinformácie 


a násilie proti komunitám plynule prenikajú z online sveta do reality. 


Strach je tu prítomný stále, lebo nemiznú ani hrozby. 


Je to naše kolektívne zlyhanie. 


Musíme urobiť viac, aby sa každý občan Európy cítil bezpečne. Každý musí mať 


slobodu veriť v to, čo chce, a byť tým, kým chce. To je podstata našej Európy. 


Naša generácia má svätú povinnosť pripomínať mladým ľuďom históriu a 
ukazovať im, ako hlboko ľudstvo dokázalo klesnúť. Ak nebudeme hovoriť o 


holokauste, spomienky na jeho hrôzy vyblednú. 


„Neprestaňte hovoriť o holokauste, pretože inak jeho popieranie časom ešte 


viac zosilnie.“ Taký je Ziporin odkaz. 27. január si musíme pripomínať my všetci. 


Je to naša kolektívna zodpovednosť. 
Simone Veilová, väzenkyňa z Osvienčimu číslo 78651, sa stala prvou 
predsedníčkou priamo voleného Európskeho parlamentu. Povinnosť 


nezabudnúť má v Parlamente nielen inštitucionálny, ale aj veľmi osobný rozmer. 


Dnes si pripomíname zverstvá páchané na židoch a všetkých obetiach 
holokaustu. A pripomíname si oslobodenie koncentračného tábora v 


Osvienčime. Oslobodenie ako prejav toho, že nádej stále existuje. 

Európsky parlament bude neprestajne odsudzovať stále živý antisemitizmus. 


Naďalej bude presadzovať naše európske hodnoty a základné ľudské práva, aby 


sa raz a navždy skoncovalo s diskrimináciou. 


Je to naša spoločná úloha. 


Nikdy nezabudneme. 


Budeme stále bojovať. 


Tento prísľub vám dáva Európsky parlament. 


